
AVIZ

asupra propunerii legislative privind încheierea de contracte individuale pentru consumurile de apă rece, apă caldă menajeră, căldură şi gaz metan din clădirile colective
Cu adresa nr. 121 din 10 iunie 2002, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind încheierea de contracte individuale pentru consumurile de apă rece, apă caldă menajeră, căldură şi gaz metan din clădirile colective.
In urma examinării, în şedinţa din data de 03 iulie 2002, Comisia, cu unanimitate de voturi, a hotărât respingerea din următoarele considerente:

Pentru blocurile de locuinţe construite înainte de anul 1989, sistemele de distribuţie ale instalaţiilor interioare de apă rece, apă caldă menajeră, energie termică şi gaz metan nu asigură condiţiile tehnice necesare montării de contoare pe apartamente.

Condiţiile tehnice necesare operaţiunii sunt create doar în blocurile construite după anul 1990, la care, pentru fiecare tronson există o singură coloană pe fiecare instalaţie de apă rece, apă caldă menajeră şi câte două coloane pentru agentul termic de încălzire, care sunt amplasate pe casa scării şi de la care se racordează fiecare apartament.

Totodată, există reglementări legale cu privire la administrarea clădirilor colective, precum şi cu privire la relaţiile cu furnizorii/prestatorii de servicii publice de gospodărire comunală, care acoperă suficient domeniul vizat de propunerea legislativă, cum ar fi:

· Legea locuinţei nr. 114/1996, cu modificările şi completările ulterioare;

· Ordonanţa Guvernului nr. 85/2001 privind organizarea şi funcţionarea asociaţiilor de proprietari;

· Ordonanţa Guvernului nr. 32/2002 privind organizarea şi funcţionarea serviciilor publice de alimentare cu apă şi canalizare.

În concluzie, majoritatea fondului construit, peste 80 – 90%, nu asigură posibilitatea contorizării individuale cu costuri rezonabile şi într-un termen scurt.

